Зэдэлэжьэныгъэр агъэпытэщт | Адыгэ Макъ\nЗэIукIэгъум хэлэжьа­гъэх АР-м и Къэралыгъо Совет —Хасэм и Тхьаматэу Владимир Нарожнэр, Адыгэ Республикэм и ЛIы­шъхьэ­рэ министрэ­хэм я Кабинетрэ я Ад­министрацие ипащэу Тхьа­кIущынэ Мурат, Премь­ер-министрэм игуадзэу Сапый Вячеслав, иминист­рэхэм я Кабинет хэтхэр, гуманитар ушэтынхэмкIэ институтэу Т. КIэращэм ыцIэ­кIэ щытымрэ общественнэ движениеу «Адыгэ Хасэмрэ» япащэхэр.\nТыркуем ис адыгэхэм зэпхыныгъэу адыряIэр гъэпытэгъэнымкIэ, Урысы­емрэ Тыркуемрэ язэдэ­лэжьэныгъэ зегъэушъомбгъугъэнымкIэ мыщ фэдэ Iофтхьабзэм мэхьанэшхо зэриIэр хагъэунэфыкIыгъ.\nКъумпIыл Мурат къызэ­рэхигъэщыгъэмкIэ, страте­гическэ зэдэлэжьэныгъэм иIо­фыгъуабэхэмкIэ хэгъэгу­и­тIум япащэхэр зэгу­рэIох.\n«Адыгеимрэ Тыркуем ис адыгэхэмрэ зэпхыныгъэу зэдыряIэм зырагъэ­ушъобгъуным иамал ащ къеты. Тэ дэгъоу къыдгу­рэIо тизэдэлэжьэныгъэ хэгъэгуитIумэ ядунэе зэфыщытыкIэхэр зэригъэпытэрэр. Экономикэм, бизнес-проектхэм, гъэсэныгъэмрэ медицинэмрэ япхыгъэ программэхэм яIофыгъохэмкIэ тэ тызэгурыIо тшIоигъу, анахьэу мэхьанэ зиIэр адыгабзэм­рэ культурэмрэ язэгъэшIэнкIэ ыкIи якъэухъумэн­кIэ икъоу тызэдэлэжьэныр ары», — къыIуагъ КъумпIыл Мурат.\nРеспубликэм и ЛIы­шъхьэ зэрэхигъэунэфыкIыгъэмкIэ, Адыгеим илIыкIо куп Тыркуем кIонэу зызыщигъэхьазырырэ лъэ­хъаным мы зэIукIэгъур тефагъ, ащ пае лъэныкъо­хэр зытегущыIэщт Iофыгъохэр гъэнэфэгъэн фае.\nКАФФЕД-мрэ КАФИАД-мрэ ялIыкIохэм зэхэсыгъом илъэхъан къызэраIуагъэмкIэ, Тыркуем ипарламент Урысые Федерацием зэпхыныгъэу къыдыриIэм зыригъэу­шъомбгъу шIоигъу. Адыгеим илIыкIо куп Тыркуем кIонэу зэрэщытым епхыгъэу бизнесым зегъэ­у­шъом­бгъугъэным, гъэсэны­гъэм ылъэныкъокIэ язэ­дэлэжьэныгъэ лъыгъэкIо­тэгъэным, Адыгэ Хасэм гъусэныгъэ дыряIэным япхыгъэ Iофыгъохэм ана­хьэу къащыуцунхэу игъо къафалъэгъугъ. ГущыIэм пае, республикэм иапшъэ­рэ еджапIэхэмрэ Тыркуем иапшъэрэ еджапIэхэмрэ зэпхыныгъэ зэрэзэдыряIэщтым, адыгабзэмрэ культурэмрэ къызэраухъумэщтхэм атегущыIагъэх.\nЗэхэсыгъом зэрэщыхагъэунэфыкIыгъэмкIэ, охътэ кIыхьэм телъытэгъэ язэфыщытыкIэхэр на­хьы­шIу шIыгъэнхэм фэIоры­шIэщтых Адыгеим инвестициехэм алъэныкъокIэ амалэу иIэ хъугъэхэр. Iэ­кIыб къэралыгъом ис инвесторыбэмэ ябизнес-проектхэр гъэхъагъэ хэлъэу республикэм щыпхыращын алъэкIы хъугъэ.